ID-DEĊIŻJONI TAL-KUMMISSJONI
tal-21 ta’ Diċembru 2007
li temenda d-Deċiżjoni 2005/692/KE li tikkonċerna miżura ta’ protezzjoni fir-rigward ta’ l-influwenza tat-tjur f’bosta pajjiżi terzi
(notifikata taħt id-dokument numru C(2007) 6693)
(Test b’relevanza għaż-ŻEE)
(2007/869/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 91/496/KEE tal-15 ta’ Lulju 1991 li tistabbilixxi l-prinċipji li jirregolaw l-organizzazzjoni ta’ kontrolli veterinarji fuq annimali li jidħlu fil-Komunità minn pajjiżi terzi u li temenda d-Direttivi 89/662/KEE, 90/425/KEE u 90/675/KEE (1), u b’mod partikolari l-Artikolu 18(7) tagħha,
Wara li kkunsidrat id-Direttiva tal-Kunsill 97/78/KE tat-18 ta’ Diċembru 1997 li tistabbilixxi l-prinċipji li jirregolaw l-organizzazzjoni tal-verifiki veterinarji fuq prodotti li jidħlu fil-Komunità minn pajjiżi terzi (2), u b’mod partikolari l-Artikolu 22(6) tagħha,
Billi:
(1)
Wara t-tifqigħa ta’ l-influwenza tat-tjur, ikkawżata minn razza tal-virus H5N1 b’patoġeniċità għolja, fix-Xlokk ta’ l-Ażja f’Diċembru 2003, il-Kummissjoni adottat bosta miżuri ta’ ħarsien marbuta ma’ l-influwenza tat-tjur. Dawk il-miżuri jinkludu b’mod partikolari d-Deċiżjoni tal-Kummissjoni 2005/692/KE tas-6 ta’ Ottubru 2005 li tikkonċerna miżura ta’ protezzjoni fir-rigward ta’ l-influwenza tat-tjur f’bosta pajjiżi terzi (3).
(2)
Id-Deċiżjoni 2005/692/KE tapplika sal-31 ta’ Diċembru 2007. Madankollu, peress li tifqigħat ta’ nisel Ażjatiku tal-virus ta’ l-influwenza tat-tjur għadhom iseħħu fl-Ażja tax-Xlokk u ċ-Ċina, huwa xieraq li jittawwal il-perjodu ta’ applikazzjoni ta’ din id-Deċiżjoni sal-31 ta’ Diċembru 2008.
(3)
Id-Deċiżjoni 2005/692/KE għandha għalhekk tiġi emendata skond dan.
(4)
Il-miżuri stipulati f’din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimali,
ADOTTAT DIN ID-DEĊIŻJONI:
Artikolu 1
Fl-Artikolu 7 tad-Deċiżjoni 2005/692/KE, id-data “31 ta’ Diċembru 2007” issir “31 ta’ Diċembru 2008”.
Artikolu 2
L-Istati Membri għandhom jieħdu l-miżuri meħtieġa minnufih sabiex jikkonformaw ma’ din id-Deċiżjoni u jippubblikaw dawn il-miżuri. Huma għandhom jgħarrfu lill-Kummissjoni b’dan minnufih.
Artikolu 3
Din id-Deċiżjoni hija indirizzata lill-Istati Membri.
Magħmul fi Brussell, 21 ta’ Diċembru 2007.